Musaka kutanga echi chihande mu %%?
Online Bible | NEW WORLD TRANSLATION OF THE HOLY SCRIPTURES (2013 REVISION)
Musaka kutanga echi chihande mu %%?
-
Chakumwenesa chavisuma vawana (1-8)
-
Ou Napungako Kufuma Kushikulu mwatwama muzango yakusopela (9-14)
-
Ndanyele navamulweza ulumbunwiso (15-28)
-
Visuma vawana vanapu vamyangana vawana (17)
-
Ava vajila navakatambula wangana (18)
-
Jimbinga 10, chipwe vamyangana 10 navakakatuka (24)
7 Mumwaka wakulivanga wachiyulo chaMbeleshaza+ mwangana waMbavilone, Ndanyele alotele chilota, amwene vyakumwenesa omu asavalile hakahela kenyi.+ Kaha asonekele chilota kana.+ Asonekele mujimbu wavyuma vyosena.
2 Ndanyele ambile ngwenyi:
“Omu ngwapwile nakumona vyakumwenesa naufuku, ngwamwene jipeho jamwilu jiwana najihuhwila hakalungalwiji wamunene.+
3 Kaha muze mukalungalwiji mwalovokele visuma vawana.+ Chisuma hichisuma apwile wakulihandununa kumukwavo.
4 “Chisuma wakulivanga afwanyine nge ndumba,+ kaha apwile namavava angonga.+ Ngwatalile lika palanga nomu vamutukwile aze mavava. Vamuzundwile helu nakumulingisa emane hamahinji avali nge mutu, kaha vamuhanyine muchima wautu.
5 “Ngwamwene nawa chisuma wamuchivali wakulifwana naulusu.+ Azundukile kusali yimwe, kaha ambachile jipachi jitatu kukanwa kenyi. Vamulwezele ngwavo, ‘Katuka, lyako nyama yayivulu.’+
6 “Omu ngwatalile lika, ngwamwene chisuma mukwavo wakulifwana nachisupa.+ Oloze hanyima yenyi hapwile mavava awana nge akajila. Chisuma kana apwile namitwe yiwana,+ kaha vamuhanyine wata wakuyula.
7 “Omu ngwatwalileho lika kumona vyakumwenesa naufuku, ngwamwene chisuma wamuchiwana, wakwivwisa woma, wangolo jakukomwesa. Apwile namazo amanene afwelu. Chisuma kana apwile nakulya nakuchika vyuma, kaha vize vyasalileho avilyatangilile.+ Apwile wakulihandununa navaze visuma valivangile kulovoka, kaha apwile najimbinga 10.
8 Shimbu ngwapwile nakushishika jize jimbinga, ngwamwene lumbinga lukwavo lwalundende+ nalusoka hali jize jimbinga jikwavo. Kaha jimbinga jitatu jazokokele haze lwasokelele luze lumbinga lwalundende. Lumbinga kana lwapwile nameso nge amutu, kaha lwapwile nawa nakanwa kaze kapwile nakuhanjika vyuma vyakulitukwojola.+
9 “Ngwatalile lika palanga nomu vahakile matanda muvihela vyawo, kaha ou Napungako Kufuma Kushikulu+ atwamine.+ Uvwalo wenyi wapwile utoma to nge mbundu,+ kaha jikambu jenyi japwile jitoma nge mangona amikoko. Litanda lyenyi lyapwile nakwepuka milangi yakakahya, kaha tufumbo twalitanda lyenyi nawa twapwile nakwepuka kakahya.+
10 Kulutwe lwenyi kwafumine kalwiji wakakahya uze apwile nakuhita.+ Kaha kwapwile makombakaji namakombakaji aze amuzachililenga, tununu natununu vaze vemanyine kumeso enyi.+ Zango Yakusopa+ yatwamine, kaha vapandumwine mikanda.
11 “Halwola kana, ngwatalile lika mwomwo ngwapwile nakwivwilila kumazu akulitukwojola+ aze lwahanjikilenga luze lumbinga. Ngwatalile lika palanga nomu uze chisuma vamujihile, kaha mujimba wenyi vaulumbile mukakahya nakuunongesa ndolokoto.
12 Oloze vaze visuma vakwavo+ vavatambwile wata, kaha kukuyoya chavo vahakilileko tando nangonde.
13 “Ngwatwalileho lika kumona vyakumwenesa naufuku, kaha ngwamwene umwe wakufwana nge mwanamutu+ mweza mumavwi amwilu. Vamwitavishile engile kuli ou Napungako Kufuma Kushikulu,+ kaha vamupandamishile kwakamwihi naIkiye.
14 Vamuhanyine chiyulo,+ naulemu,+ nawangana mangana vatu veka naveka, navaka-mafuchi, navaka-malimi eka naeka vamuzachilenga.+ Chiyulo chenyi chapwa chiyulo chahaya myaka yosena chize kacheshi kukakumako, kaha wangana wenyi kaveshi kukaunongesako.+
15 “Jino ami Ndanyele ngwahombele chikuma mwomwo vyakumwenesa ngwamwene vyangwivwishile woma.+
16 Kaha ngwapandamine kuli umwe wavaze vemanyine kuze mangana ngumwihule ulumbunwiso wavyuma kana. Ngocho angukumbulwile nakungulweza ulumbunwiso wavyo.
17 “‘Ava visuma vawana vavanene+ vanapu vamyangana vawana vaze navakakatuka hamavu.+
18 Oloze ava vajila vaYou Wamulemu Chikuma+ navakatambula wangana,+ kaha navakauheta+ haya myaka yosena, haya myaka namyaka.’
19 “Jino ngwasakile kutachikiza vyavivulu hali uze chisuma wamuchiwana uze alihandunwine navakwavo visuma. Chisuma kana apwile wakwivwisa woma chikuma. Apwile namazo afwelu navyala vyaunengu. Apwile nakulya nakuchika vyuma, kaha vize vyasalileho avilyatangilile.+
20 Ngwasakile nawa kutachikiza vyavivulu hali jize jimbinga 10+ japwile kumutwe wenyi nalumbinga lukwavo luze lwasokele numba jimbinga jitatu jizokoke,+ lumbinga luze lwapwile lwalunene kuhambakana jimbinga jikwavo, luze lwapwile nameso nakanwa kaze kahanjikilenga vyuma vyakulitukwojola.
21 “Ngwatalilenga omu lumbinga kana lwalwilenga jita navaze vajila, kaha lwavafungulwilenga+
22 palanga nomu ejile ou Napungako Kufuma Kushikulu.+ Vaze vajila vaYou Wamulemu Chikuma+ vavahakwililile, kaha lwola luze vatongwele mangana ava vajila vahete wangana lwahetele.+
23 “Jino ambile ngwenyi: ‘Chisuma wamuchiwana napu wangana wamuchiwana uze naukakatuka hamavu. Naukalihandununa namawangana akwavo, kaha naukalya kaye kosena, nakukalyatangila nakukachika.+
24 Jimbinga 10 jinapu vamyangana 10 vaze navakakatuka muwangana kana. Nakukakatuka nawa mwangana mukwavo uze mwakalihandununa navaze vakwavo vakulivanga, kaha mwakenyisa vamyangana vatatu.+
25 Mwakafulilila ou Wakulitulaho Chikuma,+ kaha mwakayanjisanga ava vajila vaYou Wamulemu Chikuma. Mwakajina kwalumuna jitando najishimbi, kaha navakamuhana ava vajila mumavoko enyi hatando, najitando, nachimbwa chatando.+
26 Oloze Zango Yakusopa yatwamine, kaha yamutambwile chiyulo mangana vamulalise nakumunongesa ndolokoto.+
27 “‘Jino wangana, nachiyulo, naupahu wamawangana aze atwama mwishi yamelu osena vawahanyine kuli ava vajila vaYou Wamulemu Chikuma.+ Wangana wavo wapwa wangana wahaya myaka yosena,+ kaha mawangana osena nawazachilanga vakiko nakuvononoka.’
28 “Aha hakiko hanakumina mujimbu kana. Jino ami Ndanyele ngwalizuzukilile chikuma hakushinganyeka havyuma kana, kaha ngwahombele. Oloze mujimbu kana ngwaulaminyine mumuchima wami.”
Share
Share
NEW WORLD TRANSLATION OF THE HOLY SCRIPTURES (2013 REVISION)
Ndanyele 7
Luvale
Tanga Mbimbiliya haInternet
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg
cjk_Latn eng_Latn cjk_Latn unk sna_Latn unk cjk_Latn unk cjk_Latn unk sna_Latn unk sna_Latn unk cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn sna_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn eng_Latn eng_Latn kor_Hang lin_Latn fij_Latn cjk_Latn eng_Latn